b'\n_START_ARTICLE_\nHumor\n_START_PARAGRAPH_\nHumor je vrsta zabave in oblika \xc4\x8dlovekovega sporazumevanja, katere namen je spraviti ljudi v smeh in jih razvedriti. Pojem humor se nana\xc5\xa1a na vrsto zdravstva s telesnimi sokovi anti\xc4\x8dnih Grkov. Ljudje, ki do\xc5\xbeivljajo humor in se odzivajo nanj imajo smisel za humor. Karel \xc4\x8capek je dejal, da je \xc2\xbbHumor najdemokrati\xc4\x8dnej\xc5\xa1a \xc4\x8dlove\xc5\xa1ka navada\xc2\xab. Najve\xc4\x8d za teorijo humorja in zbiranje \xc5\xa1al je napravil Slavko Kru\xc5\xa1nik, ki je izdal pravo mno\xc5\xbeico knjig v slovenskem jeziku na to temo.\n_START_SECTION_\nHumor v knji\xc5\xbeevnosti\n_START_PARAGRAPH_\nHumor je bil tako v vezani kot nevezani besedi prisoten \xc5\xbee v ljudskem slovstvu, najdemo ga tudi v anti\xc4\x8dni knji\xc5\xbeevnosti (pri npr. Arhilohu, Aristofanu, Petroniju), od renesanse naprej pa mu lahko sledimo tudi v delih pomembnej\xc5\xa1ih avtorjev, kot so: Giovanni Boccaccio, Fran\xc3\xa7ois Rabelais, Miguel de Cervantes, Laurence Sterne, Henry Fielding, Charles Dickens, Wilhelm Busch, Mark Twain, Jaroslav Ha\xc5\xa1ek, Mihail Mihajlovi\xc4\x8d Zo\xc5\xa1\xc4\x8denko. Na Slovenskem se je humor v prozi sprva pojavil \xc5\xbee pri Trubarju, izraziteje pa se ka\xc5\xbee nekoliko kasneje v pridigah Janeza Svetokri\xc5\xa1kega, mestoma je opazen v delih Valentina Vodnika. Med mladoslovenci je humor v svoja dela prvi vklju\xc4\x8dil Janez Trdina, za njim pa Josip Jur\xc4\x8di\xc4\x8d (Kozlovska sodba v Vi\xc5\xa1nji Gori), Janez Mencinger (parodija na Antona Kodra Cmokavzar in U\xc5\xa1perna), Janko Kersnik in Fran Detela (humoreske). Prvi plodovitej\xc5\xa1i slovenski humorist je bil Jakob Ale\xc5\xa1ovec (Ljubljanske slike, Kako sem se jaz likal \xe2\x80\xa6). S prihodom drugih medijev je najbolj opazen slovenski humorist Frane Mil\xc4\x8dinski Je\xc5\xbeek, ki se je uspe\xc5\xa1no uveljavil tako na radiu in televiziji po drugi svetovni vojni.\n_START_SECTION_\nTeorija humorja\n_START_PARAGRAPH_\nHumor je beseda, ki pomeni predvsem razbremenitev. \xc5\xa0ale so sestavljene iz nepravilnosti, nepri\xc4\x8dakovanega in nelogi\xc4\x8dnega, kar pa je vne\xc5\xa1eno v besedilo na na\xc4\x8din, da konflikt izgine in ga nadomesti smeh kot spontan odziv na nesmisel. Freud in pri nas predvsem Slavoj \xc5\xbdi\xc5\xbeek uporabljata vice, \xc5\xa1ale kot pomo\xc4\x8d pri razlagi podzavesti. Humor je s pojavom televizije postal pomemben na\xc4\x8din komentiranja vsakdanjih dogodkov, saj je ob\xc4\x8dinstvo postalo znatno raz\xc5\xa1irjeno za uspe\xc5\xa1nega komedijanta.'